SISÄASIAINMINISTERIÖ
PL 26
00023 VALTIONEUVOSTO

LAUSUNTO LAIKSI KANSAINVÄLISTÄ SUOJELUA HAKEVAN VASTAANOTOSTA

Yleisesti ottaen hallituksen esitys uudeksi vastaanottolaiksi vaikuttaa kokonaisuutena toimivalta. Tehdyt täsmennykset mm. lapsen edun huomioimiseen liittyen ovat hyviä ja tarpeellisia.

HE 2 luvun 12 §:ssä on mainittu turvapaikanhakijan vastaanottopalvelut. Siitä kuitenkin puuttuu maininta turvapaikanhakijan oikeudesta oikeudelliseen neuvontaan ja oikeusapuun. Koska vastaanottokeskus maksaa turvapaikanhakijan oikeusneuvontapalvelut, palvelujen tulee olla säännelty jossakin laissa ja loogista olisi lisätä se 12 §:ään. 

2 luvun 14 §:ssä säännelty tietojen anto ei voi jäädä pelkästään poliisin/rajaviranomaisten informaation varaan. Moni asiakas on luku- ja kirjoitustaidoton eli maahanmuuttoviraston esite ei auta näitä asiakkaita. Jotta asiakkaan tiedonsaantioikeus tosiasiallisesti täyttyisi, vastaanottokeskuksen tulisi huolehtia informaation antamisesta tulkkauksen ja keskustelun avulla. Poliisi/rajaviranomaiset eivät pysty antamaan riittävästi tietoa ja vastaamaan asiakkaan kysymyksiin vastaanottopalveluihin liittyen.

4 luvun 39 §:ssä säännellään edustajuuden lakkaaminen ilman eri hakemusta. Olisiko siihen syytä tarkentaa, että edustettavan täysi-ikäistyminen voi tapahtua myös iänmääritystutkimuksen kautta (ulkomaalaislaislain muutos 1.8.2010 alkaen), jolloin edustajuus lakkaa automaattisesti. Nykyisin näissä tapauksissa on jouduttu hakemaan vielä erikseen käräjäoikeudelta edustajuuden purkua.

5 luvun 41:ssä säännellään henkilörekistereistä. Koska ihmiskaupan uhrien tiedot ovat erittäin arkaluontoisia ja heihin voi kohdistua turvauhkaa, asiakasrekisterien käyttöoikeus ihmiskaupan uhrien osalta tulee rajata hyvin suppeaksi eli vain niille viranomaisille, jotka käsittelevät ihmiskauppa-asioita. 

5 luvun 48:ssä ei ole säännelty rekisteritietojen luovuttamista maahanmuuttoviranomaisille ja kunnan viranomaisille, joille kuitenkin turvapaikanhakijan prosesseihin liittyen luovutetaan heidän työssään tarvitsemia tietoja. Siksi luetteloon tulee lisätä em. viranomaiset. Sama ongelma on myös toisinpäin vastaanottokeskuksen rekisteritietojen saantioikeuteen liittyen maahanmuuttoviraston osalta. 

Sirpa Kansanaho
johtaja
Oulun vastaanottokeskus